Malcolm as kaptein aangewys | Netwerk24
Deur Tinus van Staden 28 Februarie 2019 12:48
Malcolm Marx is as die Leeus se kaptein aangewys vir hul Superrugby-kragmeting met die Bulle Saterdag in Johannesburg.
Malcolm Marx tydens die Leeus se wedstryd teen die Stormers die naweek in Kaapstad. Marx is met die Leeus se kapteinskap toevertrou vir hul stryd teen die Bulle in Johannesburg. Foto: Gallo Images
Marx neem ietwat verrassend die leisels by die beseerde Warren Whiteley oor. Daar is wyd en syd verwag dat die onderkaptein, die losskakel Elton Jantjies, in Whiteley se plek as leier van die Leeus se trop sou waarneem.
Volgens Swys de Bruin, die Leeus se breier, was dit ’n baie maklike besluit om Marx met die kapteinskap toe te vertrou.
“Hy praat nie baie nie, maar rondom sy spanmaats is dit anders. Hy is ’n natuurlike leier.”
Hacjivah Dayimani is op agtsteman in Whiteley se plek gekies.
In die ander twee veranderinge aan die beginspan wat met 17-19 teen die Stormers verloor het, vervang Aphiwe Dyantyi vir Courtnall Skosan op linkervleuel en Rhyno Herbst begin op slot in Marvin Orie se plek.
Orie het ’n ligte liesbesering, terwyl Dyantyi se insluiting deel van die rotasiebeleid is.
Die Springbok-skrumskakel Ross Cronjé is ook terug ná ’n besering en is op die plaasvervangersbank ingesluit.
* Leeus-span: Andries Coetzee, Ruan Combrinck, Lionel Mapoe, Harold Vorster, Aphiwe Dyantyi, Elton Jantjies, Nic Groom, Hacjivah Dayimani, Marnus Schoeman, Kwagga Smith, Stephan Lewies, Rhyno Herbst, Carlu Sadie, Malcolm Marx (k), Dylan Smith. PLAASVERVANGERS: Pieter Jansen, Sti Sithole, Frans van Wyk, Robert Kruger, Vincent Tshituka, Ross Cronjé, Franco Naudé, Courtnall Skosan.
Meer oor: Leeus | Superrguby | Malcolm Marx